上陳瑩中右司生日詩
作者：韓駒
朝代：宋

paragraphs: 悠悠大塊間，萬類紛相敵。
偉哉拔俗人，真宰豈無力。
六經陷邪說，諸儒用一律。
天未喪斯文，公生抱絕識。
著書羅古今，射策開胸臆。
前輩幾欲盡，後來昧所適。
天將激頹波，公生秉孤直。
數諫難居中，三已無愠色。
海宇屬無虞，天工或曠職。
天實佑皇帝，公生藴奇德。
培成棟梁資，一旦壯王國。
禁網雖小寛，疲俗未全逸。
天惟念我民，公生冨才術。
簸揚雲雨勢，諸方待膏澤。
天既責公深，眉壽天何惜。
行看佩相印，不羨登仙籍。
南山雅望重，北斗威聲赫。
禀生固難朽，吐納自不息。
惟昔軒冕徒，浪喜山林迹。
留侯追赤松，志就亦何益。
傅說爲列星，但已脫寰域。
孰知我公貴，與國長無極。